E 410 ez eas Impalaeriezh Roman ar Chornôg d’an traoñ pa erruas pobloù german evel ar Sueved pe ar Vandaled el Ledenez iberek. Pevar bloaz diwezhatoc’h e erruas ar Wizigoted, dreist ar Pireneoù. Emgannoù a voe etre ar pobloù-se. Pa voe trec’h ar Wizigoted ez eas ar Sueved d’en em staliañ e kornaoueg al ledenez hag ar Vandaled a yeas da hanternoz Afrika e 429. A-benn 454 e oa al ledenez a-bezh etre daouarn ar Wizigoted, war-bouez Rouantelezh ar Sueved, er gwalarn, hag bro ar Vasked en hanternoz. Rouantelezh ar Wizigoted en em astenne war ur vro vras, eus kreisteiz al ledenez betek Akitania, gant Toloza da gêr-benn. E 507, koulskoude, e voe aloubet un darn vras eus Akitania gant Franked Hlodwig Iañ ha diwar neuze ne chome gant ar Wizigoted nemet al ledenez iberek ha Septimania (dre vras Languedoc a vremañ).